তাঁকে জগৎ যে চেহারায় চেনে, তাতে অনিবার্য উপস্থিতি এক হুইলচেয়ারের। গাঁধীর যেমন লাঠি, জন লেননের যেমন গোল চশমা, বিজ্ঞানী স্টিফেন হকিংয়েরও অনুষঙ্গ তাঁর হুইল চেয়ার। না সেই হুইল চেয়ারটি মোটেই সাধারণ ছিল না।
২২ বছর বয়সে মোটর নিউরন ডিজিজ-এ আক্রান্ত হওয়ার পর থেকে ১৬ বছর বয়সে তাঁর প্রয়াণের কাল পর্যন্ত হকিংয়ের আশ্রয় ছিল এই হুইল চেয়ার। কাল ও ক্রমে তাঁর হুইল চেয়ারে বিপুল বিবর্তন আসে। তাঁর কথাবার্তা, দেখা ও ভাবনার সঙ্গে পৃক্ত করে তোলা হয় এই চেয়ারটিকে। 
সম্প্রতি এই হুইল চেয়ার ও বিজ্ঞানীর একটি ডক্টরাল থিসিস নিলামে উঠেছিল। একাধিক আন্তর্জাতিক সংবাদমাধ্যমে প্রকাশিত প্রতিবেদন থেকে জানা যাচ্ছে, লন্ডনের প্রখ্যাত নিলামঘর ‘ক্রিস্টি’জ অকশন হাউজ’-এর নিলামে প্রায় ৩০০,০০০ পাউন্ডে বিক্রি হল এই হুইল চেয়ার। ভারতীয় অর্থমূল্যে যা প্রায় ২ কোটি ৮২ লক্ষ টাকা।
নিলাম-কর্তারা আশা করেছিলেন এই চেয়ার বাবদ ১০,০০০-১৫,০০০ পাউন্ড পাওয়া যাবে। সেখানে এই দাম তাঁদেরও বিস্মিত করেছে। জানা গিয়েছে, নিলামলব্ধ অর্থ স্টিফেন হকিং ফাউন্ডেশন ও মোটর নিউরন ডিজিজ অ্যাসোসিয়েসন-কে দান করা হবে। 

এই বিষয়ে অন্যান্য খবর

মৃত্যুর ৩ মাস পরে এক ব্ল্যাক হোলের কাছে শোনা গেল স্টিফেন হকিং-এর কণ্ঠস্বর


এই চেয়ারের সঙ্গে নিলাম হয়েছে হকিংয়ের ১৯৬৫ সালের ডক্টরাল থিসিসও। হকিংয়ের এই থিসিসের বিষয় ছিল ব্রহ্মাণ্ডের জন্ম সংক্রান্ত। নিলামে শেষ পর্যন্ত এই থিসিসের মূল্য দাঁড়ায় ৫৮৪,৭৫০ পাউন্ড, ভারতীয় অর্থমূল্যে যা ৫ কোটি ৫০ লক্ষ টাকা। প্রাক-নিলাম হিসেব অনুযায়ী প্রায় তিন গুণ বেশি এই দাম। 
হকিংয়ের অমূল্য এই দুই সম্পদ যে আজ বিশ্বের অন্যতম বিস্ময়ে পরিণত, তা এই নিলামই প্রমাণ করে।